PMIndiaData/PMIndiaSum huggingface dataset:
आफ्रिकेच्या व्यापार मंत्र्यांशी पंतप्रधानांचा अनौपचारिक संवाद

आफ्रिकेतल्या व्यापार मंत्र्यांशी पंतप्रधान नरेंद्र मोदी यांनी आज संध्याकाळी अनौपचारिक संवाद साधला. नवी दिल्लीत आज याआधी झालेल्या चौथ्या भारत-आफ्रिका व्यापार मंत्र्यांच्या बैठकीसाठी दक्षिण आफ्रिकेचे व्यापारमंत्री सध्या नवी दिल्लीत आहेत. वाणिज्य आणि उद्योग राज्यमंत्री (स्वतंत्र कार्यभार) निर्मला सीतारमण यावेळी उपस्थित होत्या.
पंतप्रधानाच्या हस्ते पहिल्या आंतरराष्ट्रीय सौर सहकार्य परिषदेचे उद्‌घाटन

पंतप्रधान नरेंद्र मोदी यांच्या हस्ते आज नवी दिल्लीत विज्ञान भवन येथे पहिल्या आंतरराष्ट्रीय सौर सहकार्य परिषदेचे उद्‌घाटन झाले. याच कार्यक्रमात आयोआरए नवीकरणीय ऊर्जा क्षेत्रातील मंत्रिस्तरीय बैठकीचे आणि दुसऱ्या जागतिक री-इन्व्हेस्ट (नवीकरणीय ऊर्जा गुंतवणूकदार बैठक आणि प्रदर्शन) बैठकीचेही उद्‌घाटन झाले. संयुक्त राष्ट्रांचे सरचिटणीस अँटोनियो गुटेरस या कार्यक्रमाचे प्रमुख पाहुणे होते. यावेळी बोलताना पंतप्रधान म्हणाले की, गेली 150 ते 200 वर्षे मानव जात ऊर्जेसाठी जीवाश्म इंधनावर अवलंबून आहे. आज इंधन आणि ऊर्जेसाठी सौर, वायू आणि जल ही साधनेही असल्याचे निसर्ग आपल्याला सांगतो आहे. यातून शाश्वत आणि पर्यावरणपूरक ऊर्जा मानवाला मिळवता येईल असे ते म्हणाले. याच संदर्भात बोलतांना त्यांनी सांगितले की, भविष्यात जेव्हा लोक 21 व्या शतकातल्या मानवजातीच्या कल्याणाविषयी निर्माण झालेल्या संस्थांबद्दल चर्चा करतील तेव्हा आंतरराष्ट्रीय सौर सहकार्य परिषदेचा त्यात सर्वोच्च स्थानी उल्लेख केला जाईल असा विश्वास त्यांनी व्यक्त केला. हवामान बदलासंदर्भात न्याय भूमिका निश्चित करण्यासाठी हे सर्वात उत्तम व्यासपीठ आहे असे त्यांनी सांगितले. जगातला सर्वात मोठा ऊर्जा उत्पादक स्रोत म्हणून भविष्यात सौर सहकार्य ओपेकची जागा घेईल अशी आशा त्यांनी व्यक्त केली. भारतात अक्षय ऊर्जेचा वापर वाढला असून त्याचे दृश्य परिणाम आज देशभरात दिसत आहेत. भारत आपल्या कृती आराखड्यातून पॅरिस कराराचे उद्दिष्ट गाठण्याच्या दिशेने काम करत आहे असे ते म्हणाले. 2030 पर्यंत भारताच्या ऊर्जेच्या एकूण गरजेपैकी 40 टक्के ऊर्जा पर्यावरणपूरक साधनातून निर्माण करण्याचे आमचे उद्दिष्ट आहे. भारत स्वत:चा “गरीबीपासून शक्तीपर्यंत” विकास करत आहे असे पंतप्रधान म्हणाले. ऊर्जा निर्मितीसोबतच ऊर्जासाठाही महत्वाचा आहे असे सांगत त्यासाठी सुरु केलेल्या राष्ट्रीय ऊर्जा साठा अभियानाची त्यांनी माहिती दिली. या अभियानांतर्गत ऊर्जेची मागणी तयार करणे, स्वदेशी उत्पादन, संशोधन आणि ऊर्जासाठा यावर सरकार भर देत आहे असे त्यांनी सांगितले. सौर आणि पवन ऊर्जेशिवाय भारत बायोमास, बायोफ्यूएल म्हणजेच जैव इंधन आणि जैव ऊर्जेवरही काम करत आहे. भारतातील वाहतूक व्यवस्था पूर्णपणे स्वच्छ इंधनावर चालवण्याचा आमचा प्रयत्न आहे. जैव कचऱ्याचे जैव इंधनात रुपांतर करुन भारत आव्हानाचे संधीत रुपांतर करत आहे असे पंतप्रधान म्हणाले.
पीएसएलव्ही मार्क-3 निरंतर कार्यक्रमाचा सहावा टप्पा कार्यान्वित करण्याच्या

पंतप्रधान नरेंद्र मोदी यांच्या अध्यक्षतेखाली आज झालेल्या केंद्रीय मंत्रिमंडळाच्या बैठकीत पीएसएलव्ही मार्क- 3 म्हणजेच, पोलार सॅटेलाईट लाँच व्हेईकल निरंतर कार्यक्रमाच्या सहाव्या टप्प्याला मजुरी देण्यात आली. त्याशिवाय, या अवकाश कार्यक्रमाअंतर्गत, पीएसएलव्हीच्या 30 उड्डाणांसाठी निधीही मंजूर करण्यात आला. या कार्यक्रमाअंतर्गत, पृथ्वी निरीक्षण, दिशादर्शक आणि अवकाश विज्ञान यासाठी आवश्यक उपग्रह अवकाशात सोडले जातील. हे उपग्रह भारतातच तयार केले जातील. या कार्यक्रमाअंतर्गत पीएसएलव्ही ची उड्डाणे, त्यासाठी आवश्यक ती पूर्वतयारी, व्यवस्थापन आणि उड्डाण या सर्वांसाठी 6131 कोटी रुपये निधी मंजूर करण्यात आला आहे. या अवकाश अभियानामुळे, पृथ्वी निरीक्षण, आपत्ती व्यवस्थापन, दिशादर्शक आणि अवकाश विज्ञान अशा क्षेत्रातल्या भारताच्या क्षमतेत वाढ झाली असून भारत स्वयंसिद्ध झाला आहे. सहाव्या टप्प्यातल्या कार्यक्रमामुळे ही स्वयंपूर्णता आणखी वाढेल. या टप्प्यात, दरवर्षी 8 उपग्रह अवकाशात सोडले जातील, या उपग्रहांची जवळपास संपूर्ण निर्मिती भारतात तयार केली जाईल. सर्व 30 उड्डाणे 2019 -24 या कालावधीत पूर्ण केली जातील. या कार्यक्रमाला 2008 सालीच मंजुरी देण्यात आली असून त्याचे चार टप्पे पूर्ण झाले आहेत. पाचवा टप्पा 2019-20 च्या पहिल्या तिमाहीत पूर्ण होणे अपेक्षित आहे. त्यानंतर सहावा टप्पा 2019-20 च्या तिसऱ्या तिमाहीपासून वर्ष 2023-24 च्या पहिल्या तिमाहीत पूर्ण होईल.
प्रगती मैदानावर आयोजित  भारतातील सर्वात मोठा ड्रोन महोत्सव – भारत ड्रोन महोत्सव 2022 चे 27 मे रोजी पंतप्रधानांच्या हस्ते उदघाटन

नवी दिल्ली येथील प्रगती मैदान येथे आयोजित भारत ड्रोन महोत्सव 2022 या भारतातील सर्वात मोठ्या ड्रोन महोत्सावाचे उदघाटन पंतप्रधान नरेंद्र मोदी यांच्या हस्ते 27 मे 2022 रोजी सकाळी 10 वाजता होणार आहे. यावेळी पंतप्रधान किसान ड्रोन वैमानिकांशी संवाद साधतील, ओपन एअर ड्रोन प्रात्यक्षिकांचे साक्षीदार होतील आणि ड्रोन प्रदर्शन केंद्रातील स्टार्टअप्सशी संवाद साधतील. भारत ड्रोन महोत्सव 2022 हा दोन दिवसांचा कार्यक्रम असून तो 27 आणि 28 मे रोजी आयोजित करण्यात आला आहे. या महोत्सवात सरकारी अधिकारी, विदेशी राजनैतिक अधिकारी , सशस्त्र दल, केंद्रीय सशस्त्र पोलीस दल, सार्वजनिक उपक्रम, खाजगी कंपन्या आणि ड्रोन स्टार्टअप इत्यादी यांच्यासह 1600 हून अधिक प्रतिनिधी या महोत्सवात सहभागी होणार आहेत.प्रदर्शनात 70 हून अधिक प्रदर्शक ड्रोनच्या वापराची विविध प्रात्यक्षिके प्रदर्शित करतील. या महोत्सवात ड्रोन वैमानिक प्रमाणपत्रे वितरणाचा आभासी समारंभ , उत्पादनांची सुरुवात , गट चर्चासत्र , हवाई प्रात्यक्षिके, मेड इन इंडिया ड्रोन टॅक्सी प्रोटोटाइपचे प्रदर्शन, यासह इतर गोष्टींचा यात समावेश आहे.
पंतप्रधानांनी डॉ. श्यामा प्रसाद मुखर्जी यांना जयंतीनिमित्त वाहिली आदरांजली

पंतप्रधान नरेंद्र मोदी यांनी डॉ. श्यामा प्रसाद मुखर्जी यांच्या योगदानाचे स्मरण करत त्यांच्या जयंतीनिमित्त भावपूर्ण आदरांजली वाहिली आहे. पंतप्रधानांनी आपल्या ट्वीट संदेशात म्हटले आहे: "डॉ. श्यामा प्रसाद मुखर्जी यांना जयंतीनिमित्त विनम्र अभिवादन. भारताच्या विकासात, विशेषत: वाणिज्य आणि उद्योग यासारख्या क्षेत्रातील योगदानाबद्दल त्यांचा सर्वत्र आदर केला जातो. अलौकीक प्रज्ञा आणि ज्ञानासाठीही ते ओळखले जातात."
महाराष्ट्र दिनानिमित्त महाराष्ट्रातल्या जनतेला पंतप्रधानांकडून शुभेच्छा

महाराष्ट्र दिनानिमित्त पंतप्रधान नरेंद्र मोदी यांनी महाराष्ट्रातल्या जनतेला शुभेच्छा दिल्या आहेत. महाराष्ट्र दिनानिमित्त जनतेला शुभेच्छा. महाराष्ट्राची प्रगती आणि समृद्धी सदैव राहो अशी प्रार्थना. राज्याने विकासाची शिखरे गाठावीत आणि देशाच्या विकासाच्या वाटचालीत आपले योगदान सदैव ठेवावे असे पंतप्रधानांनी म्हटले आहे.
प्रगती मंचाच्या माध्यमातून पंतप्रधानांनी साधला संवाद

गतीशील प्रशासन आणि वेळेत अंमलबजावणीच्या दृष्टीने स्थापन ‘प्रगती’ मंचाच्या 26 व्या सत्रात पंतप्रधान नरेंद्र मोदी यांनी आज संवाद साधला. पंतप्रधानांच्या अध्यक्षतेखाली आतापर्यंत प्रगतीच्या 25 बैठका झाल्या असून, त्यात 10 लाख कोटी रुपयांपेक्षा जास्त गुंतवणुकीच्या 227 प्रकल्पांचा समग्र आढावा घेण्यात आला आहे. विविध क्षेत्रांमधील तक्रार निवारणासाठीच्या संदर्भातही या बैठकांमध्ये आढावा घेण्यात आला. आज 26 व्या बैठकीत पंतप्रधानांनी टपाल कार्यालय आणि रेल्वेतील तक्रारी हाताळणे आणि त्यांचे निरसन याच्या प्रगतीचा आढावा घेतला. टपाल आणि रेल्वे जाळ्याच्या माध्यमातून विशेषत: ‘भीम ॲप’चा वापर करुन डिजिटल व्यवहार वाढविण्याच्या आवश्यकतेवर त्यांनी भर दिला. रेल्वे, रस्ते, पेट्रोलियम आणि ऊर्जा क्षेत्रातील 9 पायाभूत सुविधा प्रकल्पांच्या प्रगतीचा पंतप्रधानांनी आढावा घेतला. महाराष्ट्रासह, हरियाणा, राजस्थान, गुजरात, उत्तर प्रदेश, ओदिशा, बिहार, झारखंड, पश्चिम बंगाल, तेलंगणा, तामिळनाडू आणि आंध्रप्रदेश मध्ये हे प्रकल्प सुरु आहेत. या प्रकल्पांमध्ये ‘वेस्टर्न डेडिकेटेड फ्रेट कॉरिडोर’ आणि ‘चारधाम महामार्ग विकास परियोजने’चा समावेश आहे. अमृत मोहिमेच्या अंमलबजावणीच्या प्रगतीचाही पंतप्रधानांनी आढावा घेतला. तसेच सार्वजनिक वितरण व्यवस्था परिचालनाच्या समग्र संगणकीकरण कार्यक्रमाचा आढावाही पंतप्रधानांनी घेतला.
वीर सावरकर यांच्या पुण्यतिथीनिमित्त पंतप्रधानांनी त्यांना श्रद्धांजली वाहिली

पंतप्रधान नरेंद्र मोदी यांनी महान स्वातंत्र्य सैनिक वीर सावरकर यांना त्यांच्या पुण्यतिथीनिमित्त श्रद्धांजली वाहिली आहे. ट्विट संदेशात पंतप्रधान म्हणाले; “त्याग आणि तपस्वीतेचे मूर्तिमंत प्रतीक असलेले महान स्वातंत्र्य सैनिक वीर सावरकर यांना त्यांच्या पुण्यतिथीनिमित्त मी सादर नमन करतो. मातृभूमीच्या सेवेत समर्पित केलेले त्यांचे जीवन देशवासियांसाठी सदैव प्रेरणेचा स्रोत बनून राहील.”
पंतप्रधान मोदी-नागयुन किम नगान  भेट

व्हिएतनाम राष्ट्रीय असेब्लीच्या अध्यक्ष नागयुन थी किम नगान यांनी आज पंतप्रधान नरेंद्र मोदी यांची भेट घेतली. सप्टेंबर 2016 मध्ये व्हिएतनाममध्ये हनोई येथे उभय नेत्यांच्या झालेल्या भेटीचे स्मरण पंतप्रधानांनी यावेळी केले. व्हिएतनामच्या राष्ट्रीय असेब्लींचे अध्यक्षपद भूषवणाऱ्या पहिल्‍या महिला ठरलेल्या नगान या, जगभरातल्या महिलांसाठी स्फूर्तीदायी ठरल्या आहेत असे पंतप्रधान म्हणाले. भारत आणि व्हिएतनाम यांच्यामध्ये संसदीय आदान-प्रदान वाढल्याचे स्वागत करतानांच दोन्ही देशातल्या युवा संसदपटूंसाठीही आदान-प्रदानविषयक कार्यक्रम आखण्याचे आवाहन पंतप्रधानांनी केले. नागरी अणू ऊर्जेसंदर्भातल्या सहकार्याविषयी आज स्वाक्षऱ्या करण्यात आलेल्या द्विपक्षीय करारामुळे, भारत आणि व्हिएतनाम यांच्यातली सर्वंकष धोरणात्मक भागिदारी अधिक मजबूत होईल, असा विश्वास पंतप्रधानांनी व्यक्त केला.
मोदी-राजॉय चर्चा- भारत आणि स्पेन यांच्यात सात करार

पंतप्रधान नरेंद्र मोदी यांनी आज स्पेनचे राष्ट्राध्यक्ष मारिआनो राजॉय यांच्याशी चर्चा केली. दोन्ही देशातले संबंध अधिक विकसित होण्यासाठी आजची चर्चा उपयुक्त ठरेल असा विश्वास पंतप्रधानांनी चर्चेच्या सुरुवातीला व्यक्त केला. परस्परांशी जोडल्या गेलेल्या आणि परस्परांवर अवलंबून असणाऱ्या या जगात, भारत आणि स्पेन, परस्परांच्या आणि जागतिक कल्याणसाठीही एकत्र काम करू शकतात असं सांगून स्पेनचे राष्ट्राध्यक्ष हे द्रष्टे नेते असल्याचे पंतप्रधान म्हणाले. भारत आणि स्पेन हे दोनही देश दहशतवादाचा मुकाबला करत असून दहशतवादाच्या उच्चाटनावर उभय देश लक्ष केंद्रीत करतील असे पंतप्रधान म्हणाले. भारत आणि स्पेन यांच्यातल्या संबंधाना नवी गती प्राप्त होऊन त्याद्वारे नवभारताच्या उभारणीला आणखी बळ मिळणार असल्याचे त्यांनी सांगितले. ऊर्जा, सुरक्षा, नागरी हवाई वाहतुकीसह सात करारांवर उभय देशांनी स्वाक्षऱ्या केल्या. पंतप्रधान नरेंद्र मोदी यांनी त्यानंतर स्पॅनिश मुख्य कार्यकारी अधिकाऱ्यांची भेट घेतली. भारतात अधिक गुंतवणूक करण्यासाठी स्पेनला मोठा वाव असल्याचे पंतप्रधानांनी या बैठकीदरम्यान सांगितले. पायाभूत सोयी-सुविधा, नवीकरणीय ऊर्जा, अन्न प्रक्रिया, वाहनक्षेत्र, रसायन आणि वस्त्रोद्योग या क्षेत्रांचा त्यांनी यासंदर्भात उल्लेख केला. स्मार्ट सिटी उपक्रमात स्पेननं सहभागी व्हावं असं आवाहन त्यांनी केले. वस्तू आणि सेवा करासह भारताने हाती घेतलेल्या आर्थिक सुधारणांचा विस्तृत आढावा त्यांनी दिला. मेक इन इंडिया, डिजिटल इंडिया, स्टार्ट अप इंडिया यासारख्या उपक्रमामुळे जागतिक गुंतवणूक भारताकडे आकर्षित होत असल्याचे पंतप्रधान म्हणाले. महामहीम राजे फिलीप सहावे यांचीही पंतप्रधानांनी भेट घेतली.
तैपेईमधील भारत-तैपेई संघटना आणि भारतातील तैपेई आर्थिक आणि सांस्कृतिक केंद्र यांच्यात सूक्ष्म, लघु आणि मध्यम उद्योग क्षेत्रात सहकार्याबाबत सामंजस्य करार

तैपेईमधील भारत-तैपेई संघटना आणि भारतातील तैपेई आर्थिक आणि सांस्कृतिक केंद्र यांच्यातल्या सामंजस्य कराराला पंतप्रधान नरेंद्र मोदी यांच्या अध्यक्षतेखालील केंद्रीय मंत्रिमंडळाने मंजुरी दिली. सूक्ष्म, लघु आणि मध्यम उद्योग क्षेत्रातील सहकार्याबाबत हा सामंजस्य करार आहे. उभय देशांच्या सूक्ष्म, लघु आणि मध्यम उद्योगांमध्ये सहकार्याला प्रोत्साहन देणे हा या सामंजस्य कराराचा उद्देश आहे. उभय देशांना परस्परांची ताकद, बाजारपेठा, तंत्रज्ञान, धोरणे वगैरे जाणून घेण्यासाठी उत्तम व्यवस्था आणि वातावरण यामुळे मिळेल. यामध्ये आणखी एका काराराचा समावेश आहे. ज्यामुळे उभय देशांच्या उद्योगांना परस्परांच्या व्यापार प्रदर्शनांमध्ये सहभाग, उद्योग प्रतिनिधी मंडळाचे आदान-प्रदान, धोरणांची माहिती आणि संयुक्त उपक्रम, तंत्रज्ञान हस्तांतरणासाठी बाजारपेठांचा शोध घेता येईल. अशा प्रकारच्या सहकार्यामुळे भारतीय सूक्ष्म, लघु आणि मध्यम उद्योग क्षेत्राला नवीन बाजारपेठा, संयुक्त उपक्रम, तंत्रज्ञान सहकार्याच्या माध्यमातून नवीन संधी उपलब्ध होतील. या सामंजस्य करारामध्ये कोणत्याही आर्थिक, कायदेशीर किंवा राजकीय वचनबध्दतेचा समावेश नाही. पार्श्वभूमी :- एकूण औद्योगिक क्षेत्राच्या तुलनेत सूक्ष्म, लघु आणि मध्यम उद्योग मंत्रालयाने सातत्याने उच्च विकास दर नोंदवला आहे. अलिकडच्या आर्थिक संकटात तग धरताना या क्षेत्राने प्रशंसनीय कामगिरी केली आहे. मात्र जागतिकीकरण आणि उदारीकरणाच्या युगात एकूण निर्यातीमध्ये तसेच देशाच्या स्थूल राष्ट्रीय उत्पादनात योगदान कायम ठेवणे आणि वाढवणे हे एक मोठे आव्हान आहे.
भारताच्या समृद्ध सांगीतिक परंपरेचे जतन आणि उत्सव करण्याच्या प्रयत्नांचा पंतप्रधानांनी केली  प्रशंसा

भारताची समृद्ध सांगीतिक परंपरा जपण्याच्या आणि तिचा उत्सव साजरा करण्याच्या प्रयत्नांची पंतप्रधान नरेंद्र मोदी यांनी प्रशंसा केली आहे. यामुळे, देशातील युवा वर्ग आणि आपली संस्कृती यातील बंध अधिक दृढ होतील, असे पंतप्रधानांनी म्हटले आहे. कला रामनाथ यांनी केलेल्या ट्वीटला प्रतिसाद देतांना, पंतप्रधानांनी म्हटले आहे; “अद्वितीय प्रयत्न, यातून भारताच्या समृद्ध सांगीतिक परंपरेचे जतन करण्याचा आपला ध्यास आणि समर्पण दिसून येते. यामुळे, आपले युवा आणि भारतीय संस्कृती यातील बंध अधिक घट्ट होतील, असा मला विश्वास आहे.”
पंतप्रधान जाणार कच्छच्या दौऱ्यावर, पोलिस महासंचालकांच्या परिषदेत सहभागी होणार

पंतप्रधान नरेंद्र मोदी 18 ते 20 डिसेंबर 2015 दरम्यान गुजरातमधील कच्छ जिल्हयाच्या दौऱ्यावर जाणार आहेत. पंतप्रधान भूजला जाणार आहेत. यावेळी विख्यात स्वातंत्र्यसेनानी श्यामजी कृष्ण वर्मा यांना लंडनच्या ऑनरेबल सोसायटी ऑफ इनर टेंपलने मरणोत्तर “बहाल” पुन्हा बाला करण्याचे प्रमाणपत्र पंतप्रधान नरेंद्र मोदी गुजरातच्या मुख्यमंत्री आनंदीबेन पटेल यांच्याकडे सुपूर्द करतील. पंतप्रधानांच्या नोव्हेंबर 2015 मधील ब्रिटन दौऱ्याच्या वेळी हे प्रमाणपत्र प्राप्त झाले होते. यानंतर पंतप्रधान धोरडोला रवाना होतील. 18 ते 20 डिसेंबर 2015 दरम्यान पंतप्रधान पोलिस महासंचालकांच्या परिषदेत सहभागी होतील.
पंतप्रधानांनी राजस्थानचे माजी मुख्यमंत्री जगन्नाथ पहाडिया यांच्या निधनाबद्दल व्यक्त केला शोक

पंतप्रधान नरेंद्र मोदी यांनी राजस्थानचे माजी मुख्यमंत्री जगन्नाथ पहाडियाजी यांच्या निधनाबद्दल दु:ख व्यक्त केले आहे. "राजस्थानचे माजी मुख्यमंत्री जगन्नाथ पहाडियाजी यांच्या निधनाने दु:ख झाले. त्यांच्या दीर्घ राजकीय आणि प्रशासकीय कारकीर्दीत त्यांनी सामाजिक सक्षमीकरणासाठी महत्त्वपूर्ण योगदान दिले. त्यांचे कुटुंबीय आणि समर्थकांप्रती मी माझ्या शोक संवेदना व्यक्त करतो, ओम शांती," असे पंतप्रधानांनी ट्वीटर संदेशात म्हंटले आहे.
बाह्य अंतराळाच्या शांततापूर्ण वापरातील सहकार्याबाबत भारत आणि मोरोक्को यांच्यातील सामंजस्य कराराला मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाला बाह्य अंतराळाच्या शांततापूर्ण वापरातील सहकार्याबाबत भारत आणि मोरोक्को यांच्यातील सामंजस्य कराराबाबत अवगत करण्यात आले. 25 सप्टेंबर 2018 रोजी नवी दिल्ली येथे या करारावर स्वाक्षऱ्या करण्यात आल्या. ठळक वैशिष्ट्ये : या करारामुळे पृथ्वीचे रिमोट सेन्सिंग,उपग्रह दळणवळण, आणि उपग्रह आधारित दिशादर्शन , अंतराळ विज्ञान आणि ग्रहांचा शोध, अंतराळयानाचा वापर, अंतराळ तंत्रज्ञानाचा वापर यासारख्या संभाव्य क्षेत्रात सहकार्य लाभू शकेल. या कराराद्वारे एक संयुक्त कृतीगट स्थापन केला जाईल, ज्यामध्ये डीओएस/ इसरो आणि रॉयल सेंटर फॉर रिमोट सेंसिंग (सीआरटीएस) तसेच रॉयल सेंटर फॉर स्पेस रिसर्च अँड स्टडीज (सीआरईआरएस) चे सदस्य असतील, जे हा करार लागू करण्याची मुदत आणि उपायांसह एक कृती आराखडा तयार करतील.
पंतप्रधानांनी उत्तर प्रदेशातल्या गोरखपूर इथे ‘पीएम-किसान’ चा केला शुभारंभ

पंतप्रधान नरेंद्र मोदी यांनी उत्तर प्रदेशातल्या गोरखपूर इथे आज प्रधानमंत्री किसान सम्मान निधी अर्थात पीएम-किसानचा शुभारंभ केला. निवड झालेल्या लाभार्थी शेतकऱ्यांच्या बँक खात्यात या शुभारंभामुळे 2000 रुपयांचा पहिला हप्ता थेट जमा होणार आहे. पंतप्रधानांनी किसान सम्मान निधीच्या शुभारंभाबद्दल शेतकऱ्यांचे अभिनंदन केले. दुग्ध व्यवसाय आणि मत्स्य व्यवसाय करणाऱ्या शेतकरी कुटुंबांनाही किसान क्रेडिट कार्डचा लाभ मिळणार असल्याबद्दल पंतप्रधानांनी त्यांचेही अभिनंदन केले. स्वातंत्र्यानंतर शेतकऱ्यांसाठी सर्वात मोठी योजना आज सुरु होत असून, हा दिवस इतिहासात कोरला जाईल, असे पंतप्रधान म्हणाले. शेतकऱ्यांना सक्षम आणि सबल बनवण्यासाठी सरकार कटिबद्ध असल्याचे त्यांनी सांगितले. 2022 पर्यंत शेतकऱ्यांचे उत्पन्न दुप्पट व्हावे, यासाठी सरकार त्यांना सर्व आवश्यक सुविधा पुरवण्याचे कार्य करत असल्याचे ते म्हणाले. पीएम-किसान मुळे सुमारे 12 कोटी शेतकऱ्यांना लाभ होणार आहे. या योजनेअंतर्गत दरवर्षी शेतकऱ्यांच्या खात्यात एकूण 75 हजार कोटी रुपये जमा करण्यात येतील, असे पंतप्रधानांनी सांगितले. राज्य सरकारांनी लाभार्थी शेतकऱ्यांची यादी लवकरात लवकर केंद्र सरकारकडे पाठवावी, असे आवाहन करुन पंतप्रधान म्हणाले की, यामुळे शेतकऱ्यांना योग्य वेळेत या योजनेचा लाभ मिळेल. पीएम-किसान योजनेत निधीचे थेट हस्तांतरण होणार असल्याने लाभार्थ्यांपर्यंत पूर्ण रक्कम पोहोचेल, असे पंतप्रधान म्हणाले. दीर्घकाळ प्रलंबित असणारे सिंचन प्रकल्प पूर्ण करण्यासाठी सरकार 1 लाख कोटी रुपयांची गुंतवणूक करत असून, देशाच्या अनेक भागातील शेतकऱ्यांना याचा कायम स्वरुपी आणि मोठा लाभ होणार असल्याचे त्यांनी सांगितले. 17 कोटी मृदा आरोग्य कार्ड, निम आवरण असलेला युरिया, 22 पिकांसाठी खर्चाच्या 50 टक्क्यांहून अधिक किमान आधारभूत किंमत, पीएम-फसल बिमा योजना, तसेच ई-नाम योजनेचाही त्यांनी उल्लेख केला. उत्तर प्रदेशाच्या संपूर्ण पूर्व भागात झपाट्याने परिवर्तन होत आहे. उद्योग, सुलभ जोडणी आणि आरोग्य क्षेत्र या बदलाचे साक्षीदार असल्याचे त्यांनी नमूद केले. गोरखपूर आणि उत्तर प्रदेशच्या या भागाच्या विकासासाठी सुमारे 10 हजार कोटी रुपये प्रकल्पांचे आज उद्‌घाटन किंवा पायाभरणी झाली आहे. या प्रकल्पांमुळे सर्वसामान्यांचे जीवनमान उंचावणार असल्याचे पंतप्रधान म्हणाले. प्रधानमंत्री आवास योजना, उज्ज्वला योजना, आयुष्मान भारत यासारख्या योजना म्हणजे सबका साथ, सबका विकास चे प्रतिकं आहेत, असे पंतप्रधानांनी सांगितले.
जलसंवर्धनाच्या कामी शासकीय युवा संघटनांना एकत्रित प्रयत्न करण्याचे पंतप्रधानांचे आवाहन

राष्ट्रीय छात्र सेना अर्थात एन सी सी , एन एस एस, भारत स्काऊट आणि गाईड, भारतीय रेड क्रॉस सोसायटी तसेच एन वाय के एस, सह सर्व शासकीय युवा संघटनांच्या कार्याचा पंतप्रधान नरेंद्र मोदी यांनी सोमवारी आढावा घेतला. दोन तास चाललेल्या या बैठकीत युवा संघटनांच्या कार्यात ताळमेळ असण्याची आवश्यकता पंतप्रधानांनी वारंवार व्यक्त केली. येत्या काही महिन्यात मनरेगा अंतर्गत जलसंरक्षण आणि जलभंडारणासाठी व्यापक मोहिम राबवली जाणार आहे. युवा संघटनांनी या कामी जनजागृती करुन नागरिकांना सक्रीय करावे आणि सर्वतोपरी योगदान द्यावे, अशी अपेक्षा पंतप्रधानांनी व्यक्त केली. युव संघटनांच्या प्रतिनिधींनी यावेळी आपले कामकाज आणि समाजातील आपल्या भूमिकेबाबत पंतप्रधानांना माहिती दिली. यासंदर्भात पंतप्रधानांनी युवा संघटनांना अनेक सूचना केल्या. विशेषत: स्वच्छता, उघड्यावर शौच करण्यापासून पूर्ण मुक्ती आणि युवा वर्गात राष्ट्रीय भावना विकसित करणे, या बाबींचा पंतप्रधानांनी आवर्जून उल्लेख केला. हे महत्त्वपूर्ण उद्दिष्ट साध्य करण्यासाठी युवकांनी प्रयत्न करावेत, असे आवाहनही पंतप्रधानांनी केले. बालकांच्या लसीकरणासाठी सुरु करण्यात आलेल्या इंद्रधनुष मोहिमेच्या अनुषंगाने पंतप्रधानांनी चर्चा केली आणि याकामी युवकांनी योगदान द्यावे, अशी अपेक्षा व्यक्त केली. अपेक्षित परिणाम साध्य करण्यासाठी दरवर्षी 12 जानेवारी रोजी साजऱ्या होणाऱ्या राष्ट्रीय युवा दिनी सादर केल्या जाणाऱ्या कार्यक्रमांमधे ताळमेळ राखण्याचे आवाहन पंतप्रधानांनी केले. शासकीय युवा संघटनांनी सोशल मिडीयावर सक्रीय रहावे आणि युवा वर्गाशी उत्तम संपर्क राखावा, असे पंतप्रधानांनी सांगितले.
भारत-नेपाळ सीमेवर मेची नदीवर नवीन पुलाच्या बांधकामासाठी अंमलबजावणी व्यवस्था आखायला उभय देशांमधील सामंजस्य कराराला मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने भारत-नेपाळ सीमेवर मेची नदीवर नवीन पुलाच्या बांधकामासाठी खर्चाची विभागणी, वेळापत्रक आणि सुरक्षा मुद्द्यांबाबत अंमलबजावणी व्यवस्था आखण्यासाठी उभय देशांमधील सामंजस्य करारावर स्वाक्षऱ्या करायला मंजुरी दिली आहे. या पुलाचा अंदाजे खर्च १५८. ६५ कोटी रुपये असून आशिया विकास बँकेच्या कर्जाच्या माध्यमातून भारत सरकार हा निधी पुरवणार आहे. काकारविता (नेपाळ) ते पाणीटंकी बायपास (भारत) या राष्ट्रीय महामार्ग ३२७ बी वरील मार्गाच्या अद्ययावतीकरणाचा हा नवीन पूल एक भाग आहे. नेपाळकडे जाणाऱ्या आशियाई महार्गाचे मेची पूल हे शेवटचे टोक असून नेपाळकडे जाणारा महत्वपूर्ण मार्ग आहे. या पुलाच्या बांधकामामुळे प्रादेशिक संपर्क व्यवस्था सुधारेल उभय देशांमधील सीमेपलीकडील व्यापार अधिक वृद्धिंगत होईल आणि औद्योगिक, सामाजिक आणि सांस्कृतिक संबंध दृढ होण्यास मदत होईल. रस्ते वाहतूक आणि महामार्ग मंत्रालयांतर्गत राष्ट्रीय महामार्ग आणि पायाभूत विकास महामंडळाकडे या प्रकल्पाची जबाबदारी सोपवण्यात आली आहे.
पंतप्रधानांनी दिली अरुणाचल प्रदेशला भेट, इटानगर येथे संमेलन केंद्राचे उद्‌घाटन

पंतप्रधान नरेंद्र मोदी यांनी आज अरुणाचल प्रदेशला भेट दिली. इटानगर येथे झालेल्या एका कार्यक्रमात त्यांनी दोरजी खंडू राज्य संमेलन केंद्राचे उद्‌घाटन केले. या केंद्रात प्रेक्षागृह, सभागृह आणि प्रदर्शन गृह आहे. राज्य नागरी सचिवालय इमारतीचे राष्ट्रार्पणही पंतप्रधानांनी केले तसेच तोमो रिबा आरोग्य आणि वैद्यकशास्त्र संस्थेच्या शैक्षणिक विभागाचे भूमीपूजनही केले. यावेळी मोठ्या संख्येने आणि उत्साहाने लोक उपस्थित होते. अरुणाचलला भेटून आनंद झाल्याचे त्यांनी सांगितले. बहुतांश महत्त्वाचे विभाग नव्या सचिवालयात आहेत. समन्वय आणि सोयीच्या दृष्टीने हे उत्तम आहे. त्यामुळे दूरच्या गावांवरुन येणाऱ्या नागरिकांना याचा लाभ होईल, असे पंतप्रधानांनी सांगितले. इटानगर इथल्या संमेलन केंद्राच्या उद्‌घाटनाबाबत त्यांनी आनंद व्यक्त केला. ही केवळ इमारत नसून अरुणाचल प्रदेशच्या आशा-आकांक्षा पूर्ण करणारे सशक्त केंद्र आहे, असे ते म्हणाले. सरकारी अधिकारी आणि खासगी कंपन्या आपल्या परिषदा आणि सांस्कृतिक कार्यक्रमांचे आयोजन येथे करू शकतात. अरुणाचल प्रदेशमध्ये संमेलन केंद्रात महत्त्वाच्या बैठका आयोजित करण्याबाबत आपण व्यक्तीश: लोकांना सुचवू असेही पंतप्रधान म्हणाले. ईशान्य परिषदेच्या बैठकीसाठी शिलाँगला दिलेल्या भेटीचा आणि कृषीसंबंधीच्या महत्वाच्या बैठकीसाठी सिक्कीमला दिलेल्या भेटीच्या आठवणींना पंतप्रधानांनी उजाळा दिला. केंद्रीय मंत्री आणि केंद्र सरकारचे अधिकारी ईशान्येकडच्या राज्यांना नियमित भेट देत आहेत, असे पंतप्रधानांनी सांगितले. आरोग्य क्षेत्रात आधुनिक तंत्रज्ञानाचा वापर, पायाभूत सुविधा आणि मनुष्यबळ विकास यावर लक्ष्य केंद्रीत करण्याची गरज असल्याचे पंतप्रधानांनी सांगितले. जेव्हा एखादी व्यक्ती त्या विशिष्ट क्षेत्राचा अभ्यास करते तेवहा तिथल्या वैद्यकीय आव्हानांबाबत ती अधिक चांगल्या प्रकारे परिचित होते. त्यामुळे आरोग्य क्षेत्रात उत्तम गुणवत्ता आवश्यक असून सेवा परवडणाऱ्या दरातही उपलब्ध असली पाहिजे असे ते म्हणाले. स्टेन्टसच्या किंमती कमी झाल्या पाहिजेत जेणेकरून गरीब आणि मध्यमवर्गीय कुटुंबाला याचा लाभ होईल. आयुष्यमान भारत योजनेमुळे गुणवत्तापूर्ण आणि परवडण्याजोगी आरोग्यसेवा मिळणे शक्य होईल, असे पंतप्रधानांनी सांगितले. राज्यातल्या चांगल्या कामांबद्दल पंतप्रधानांनी अरुणाचल प्रदेशच्या मुख्यमंत्र्यांचे कौतुक केले. वर्ष 2027 मध्ये अरुणाचल प्रदेश कसा असावा, याचा उत्तम आराखडा मुख्यमंत्र्यांनी तयार केला आहे. या आराखड्यासाठी केवळ अधिकाऱ्यांकडूनच नव्हे तर सर्व क्षेत्रातल्या. लोकांकडून माहिती, कल्पना गोळा केल्या आहेत, असे पंतप्रधानांनी सांगितले.
पंतप्रधानांनी देशाला ईद-अल-अदाच्या दिल्या शुभेच्छा

पंतप्रधान नरेंद्र मोदी यांनी आज देशाला ईद-अल-अदा निमित्ताने शुभेच्छा दिल्या. पंतप्रधान आपल्या ट्विटर संदेशात म्हणाले, “ईद मुबारक! ईद-अल-अदाच्या शुभेच्छा. हा दिन सुसंवादी, सर्वसमावेशक समाजासाठी प्रेरणादायी होवो. बंधुभाव आणि करूणेची भावना वृध्दिंगत करो”.
पंतप्रधान नरेंद्र मोदी आणि ऑस्ट्रेलियाचे पंतप्रधान मा. स्कॉट मॉरिसन यांच्या दरम्यान दुसऱ्या भारत ऑस्ट्रेलिया आभासी शिखर परिषदेचे आयोजन

नवी दिल्ली, 21 मार्च 2022 पंतप्रधान नरेंद्र मोदी आणि ऑस्ट्रेलियाचे पंतप्रधान मा. स्कॉट मॉरिसन यांनी आज दुसऱ्या भारत ऑस्ट्रेलिया आभासी शिखर परिषदेचे आयोजन केले होते ज्यात त्यांनी दोन्ही देशांमधील बहुआयामी संबंधांचा आढावा घेतला आणि प्रादेशिक आणि जागतिक घडामोडींवर विचारांची देवाणघेवाण केली. सुरुवातीला, पंतप्रधान मोदींनी न्यू साउथ वेल्स आणि क्वीन्सलँडमध्ये भीषण पुरामुळे झालेल्या विनाशाबद्दल आणि त्यामुळे झालेल्या जीवितहानीबद्दल शोक व्यक्त केला. दोन्ही नेत्यांनी जून 2020 मध्ये पहिल्या आभासी शिखर परिषदे दरम्यान स्थापन केलेल्या सर्वसमावेशक धोरणात्मक भागीदारी अंतर्गत झालेल्या प्रगतीबद्दल समाधान व्यक्त केले. पंतप्रधान मोदी यांनी आता व्यापार आणि गुंतवणूक, संरक्षण आणि सुरक्षा, शिक्षण आणि नवोन्मेष, विज्ञान आणि तंत्रज्ञान, महत्वाची खनिजे, जल व्यवस्थापन, नवीन आणि नवीकरणीय ऊर्जा तंत्रज्ञान, कोविड-19 संबंधित संशोधन इ. विविध क्षेत्रांचा समावेश असलेल्या संबंधांच्या वाढीव व्याप्तीबद्दल समाधान व्यक्त केले. मा. स्कॉट मॉरिसन यांनी भारताला 29 प्राचीन कलाकृती परत केल्याच्या विशेष कार्यासाठी पंतप्रधान मोदी यांनी त्यांचे आभार व्यक्त केले. या कलाकृतींमध्ये शतकानुशतकांची शिल्पे, चित्रे आणि छायाचित्रे यांचा समावेश आहे. यापैकी काही भारताच्या विविध भागांतील 9व्या-10व्या शतकातील आहेत. कलावस्तूंमध्ये 12 व्या शतकातील चोल कांस्य, 11व्या-12 व्या शतकातील राजस्थानातील जैन शिल्पे, 12व्या-13 व्या शतकातील गुजरातमधील देवी महिषासुरमर्दिनीचे वालुकाश्म, 18व्या-19व्या शतकातील चित्रे आणि सुरुवातीच्या जिलेटिन चांदीची छायाचित्रे यांचा समावेश आहे. कोविड-19 महामारीच्या काळात ऑस्ट्रेलियात भारतीय विद्यार्थ्यांसह भारतीय समुदायाची काळजी घेतल्याबद्दल पंतप्रधान मोदींनी पंतप्रधान मॉरिसन यांचे आभार मानले. दोन्ही नेत्यांनी मुक्त, खुल्या, सर्वसमावेशक आणि समृद्ध इंडो-पॅसिफिकसह सामायिक मूल्ये आणि समान हितसंबंध असलेल्या सहकारी लोकशाही म्हणून दोन्ही देशांमधील वाढत्या धोरणात्मक अभिसरणाचे कौतुक केले. या प्रसंगी व्यापक धोरणात्मक भागीदारीच्या विविध पैलूंचा समावेश करणारे एक संयुक्त निवेदन जारी करण्यात आले. सर्वसमावेशक धोरणात्मक भागीदारी अंतर्गत पंतप्रधानांदरम्यान वार्षिक शिखर परिषद आयोजित करण्यावरही उभय देशांनी सहमती दर्शविली, त्यामुळे द्विपक्षीय संबंधांमध्ये एक विशेष आयाम जोडला गेला.
उत्तम आरोग्य आणि सुदृढतेसाठी योगाभ्यास करण्याचे पंतप्रधानांनी केले आवाहन

पंतप्रधान नरेंद्र मोदी यांनी म्हणाले की, सध्याच्या काळात असंसर्गजन्य आणि जीवनशैलीमुळे संबंधित आजार वाढत असताना योग अधिक महत्त्वाचा झाला आहे. मोदी यांनी जनतेला आवाहन केले आहे की उत्तम आरोग्य आणि निरामय जीवनासाठी योग करण्याची सवय ठेवा. त्यांनी योग संदर्भातील एक चित्रफीत देखील सामायिक केली आहे. ट्विट संदेशात पंतप्रधान म्हणाले; “सध्याच्या युगात, विशेषतः तरुणांमध्ये असंसर्गजन्य आणि जीवनशैलीशी संबंधित आजार आजार वाढत असताना योगाचे महत्त्व अधिकच वाढले आहे.”
स्वच्छ पर्यावरणाच्या प्रती वचनबद्धतेचा पंतप्रधानांनी केला पुनरुच्चार

पंतप्रधान श्री नरेंद्र मोदी यांनी आज जागतिक पर्यावरण दिनाच्या निमित्ताने स्वच्छ पर्यावरणाच्या प्रती आपल्या वचनबद्धतेचा पुनरुच्चार केला. यावेळी पंतप्रधान म्हणाले, “आपला ग्रह आणि पर्यावरण यांची जोपासना आपण सर्वजण करतो. आज जागतिक पर्यावरण दिनाच्या निमित्ताने चला, पर्यावरणाच्या प्रती आपल्या बांधिलकीचा पुनरुच्चार करुया. निसर्गासोबत एकोप्याने राहिल्याने आपले भविष्य उज्ज्वल होईल.”